નિલયે સીમાને પોતાની અવઢવ કહી, તો સીમાએ એને ઝાટકી જ નાખ્યો. “અક્કલ વગરનો છે તું, આટલી સારી છોકરીને છોડી દેવી છે? તું એને કેટલું હર્ટ કરે છે, જાણે છે? એના સ્ત્રીત્વનું અપમાન કર્યું છે તેં. એની જગ્યાએ હું હોઉં તો મેં પણ આમ જ કર્યું હોત. સમજે છે તું? નિલય “હેં? હા… ” કરતો મૂંઝાઈ ગયો. સીમા આગળ બોલી ” અને બીજી વસ્તુ, આ દયા અને રહેમ એવું કંઈ ન હોય, ડીઅર, એ તને પતિ તરીકે પસંદ કરે છે, એટલે હા પાડી છે. બધું જ જાણી, સમજીને. અને એ અત્યારથી તને સપૉર્ટ કરે છે એમાં તો ખુશ થવાનું હોય તારે, ગાંડા.” વળી ઊંડો શ્વાસ લઇ બોલી:”હું કે મમ્મી તારા કામ કરીએ છીએ, તને ટેકો આપીએ છીએ તો શું એ માત્ર દયા છે? જો અમારી દયા સાથેનો પ્રેમ તને દેખાતો હોય, તો અનુષાનો કેમ નથી દેખાતો? કમ ઓન.”